Ir-Regolament tal-Kummissjoni (KE) Nru 980/2002
ta' l-4 ta' Ġunju 2002
li jemenda r-Regolament (KE) Nru 2082/2000, li jadotta n-normi ta' l-Eurocontrol
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 93/65/KEE tad-19 ta' Lulju 1993, dwar id-definizzjoni u l-użu ta'speċifikazzjonijiet tekniċi kompatibbli għax-xiri ta' tagħmir u sistemi għall-immaniġġar tat-traffiku ta' l-ajru [1], kif l-aħħar emendata mid-Direttiva tal-Kummissjoni 97/15/KE [2], u partikolarment l-Artikolu 3 tiegħu,
Billi:
(1) Id-Direttiva 97/15/KE li tadotta n-normi ta' l-Eurocontrol u li temenda d-Direttiva 93/65/KEE dwar id-definizzjoni u l-użu ta' speċifikazzjoni teknika kompatibbli għax-xiri ta' tagħmir u sistemi għall-immaniġġar tat-traffiku ta' l-ajru, kif emendata mir-Regolament (KE) Nru 2082/2000 [3], adottat in-norma għall-Iskambju Elettroniku tad-Data (OLDI), l-edizzjoni 1.0 u u n-norma ta' l-Eurocontrol għall-Preżentazzjoni ta' Servizzi Elettroniċi għall-Iskambju tad-Data tat-Traffiku ta' l-Ajru (ADEXP), l-edizzjoni 1.0.
(2) Ir-Regolament (KE) Nru 2082/2000 adotta żewġ verżjonijiet reċenti ta' dawk iż-żewġ normi ta' l-Eurocontrol, jiġifieri l-edizzjoni OLDI 2.2 u l-edizzjoni ADEXP 2.0, kif ukoll norma ġdida ta' l-Eurocontrol imsejħa "Skambju tad-Data waqt it-Titjira - Dokument dwar il-Kontroll ta' Żoni tal-Kuntatt (FDE-ICD)."
(3) Minn dak iż-żmien l-Eurocontrol adotta emendi għall-edizzjoni OLDI 2.2 u għall-edizzjoni ADEXP 2.0.
(4) Dawn l-emendi għan-normi ta' l-Eurocontrol jaqgħu fl-ambitu tad-Direttiva 93/65/KEE u jikkontribwixxu għall-armonizzazzjoni tas-sistemi nazzjonali fl-immaniġġar tat-traffiku ta' l-ajru ta' l-Istati Membri, partikolarment rigward it-trasferiment tat-titjiriet bejn iċ-ċentri tal-kontroll tat-traffiku ta' l-ajru (OLDI) u l-immaniġġar tal-kurrenti tat-traffiku ta' l-ajru (ADEXP).
(5) Dawn l-emendi jinkludu partikolarment indikazzjoni tal-kapiċitajiet tat-tagħmir għat-titjira u huma meħtieġa biex jiffaċilitaw bla tfixkil u bla ħsara l-introduzzjoni ta'diversi programmi immirati biex iżidu l-kapaċità.
(6) Ir-Regolament (KE) Nru 2082/2000 għandu għalhekk jiġi emendat kif imiss.
(7) Il-miżuri previsti minn dan ir-regolament huma bi qbil ma' l-opinjoni tal-Kumitat kif stabilit bl-Artikolu 6(1) tad-Direttiva 93/65/KEE,
ADOTTAT DAN IR-REGOLAMENT:
L-Artikolu 1
L-Annessi I u II tar-Regolament (KEE) Nru 2082/2000 għandhom jiġu emendati b'mod konformi ma' l-Anness ta' dan ir-Regolament:
L-Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-4 ta' Ġunju 2002.